**PROGRAM RADA PEDAGOGA U ŠKOLSKIM, PREDŠKOLSKIM USTANOVAMA I DOMOVIMA UČENIKA**

**UVOD**

U okviru školskih ustanova formirane su stručne službe. Član ovih službi je pedagog, stručni saradnik - diplomirani pedagog ili profesor pedagogije koji primjenjuje znanja i vještine iz pedagogije, didaktike i psihologije u obrazovno-vaspitnom radu.

Promjene u svim oblastima života dovode do promjena i u školi. Rad pedagoga je zasnovan na praćenju stalnih promjena, reformi obrazovno-vaspitnog sistema, nastavnih planova i programa, zakona, normativa, savremenih naučnih saznanja i sl.

Oblasti rada pedagoga se zasnivaju na javno važećim programima obrazovno-vaspitnog rada i standardima kompetencija za pedagoge, a realizuju se prvenstveno kroz savjetodavni rad i podršku učenicima, nastavnicima, roditeljima i rukovodstvu škole. Pedagog se bavi i istraživačkim radom, koji ima za cilj unapređenje obrazovno-vaspitne prakse, i kontinuirano prati nova saznanja i inovacije u obrazovanju. Pedagog bi trebalo da bude osoba koju poznaju svi učenici u obrazovno-vaspitnoj ustanovi i koja ima stalnu interakciju sa svim učenicima, kako bi mu se svi mogli sa lakoćom povjeriti. To je osoba koja poznaje način razmišljanja djece i insistira na razvoju empatije, odgovornosti i objektivnosti.

Od pedagoga se očekuje kontinuirano profesionalno usavršavanje, kao i učešće u radu škole sa ciljem unapređenja cjelokupnog kvaliteta rada.

Posao pedagoga je zaista složen i zahtijeva veliku stručnost, ozbiljnost i odgovornost i nadasve veliku ljubav prema svom poslu, a osobito prema djeci.

**I CILJEVI RADA PEDAGOGA**

Osnovni cilj rada pedagoga u školi je primjena naučno-teorijskih i praktičnih znanja iz pedagogije, metodike, didaktike i psihologije u procesu ostvarivanja ciljeva predškolskog, osnovnog i srednjeg obrazovanja i vaspitanja i unapređivanja obrazovno-vaspitne djelatnosti.

Posebni ciljevi rada pedagoga odnose se na:

- davanje doprinosa stvaranju programskih, pedagoško-organizacionih i didaktičko-metodičkih uslova za ostvarivanje ciljeva obrazovno-vaspitnog rada;

- unapređivanje svih oblika obrazovno-vaspitnog rada kroz intenziviranje, racionalizaciju i osavremenjavanje, praćenje i vrednovanje ostvarenih rezultata obrazovno-vaspitnog rada;

- davanje doprinosa stvaranju povoljnih uslova za optimalan i svestran razvoj učenika i podsticanje i praćenje njihovog razvoja primjenom pedagoško-psiholoških znanja i vještina o njihovim razvojnim karakteristikama;

- širenje i unapređivanje pedagoško-psiholoških i didaktičko-metodičkih znanja učenika, nastavnika, roditelja i društvene zajednice i ostvarivanje saradnje koja se odnosi na njihovu praktičnu primjenu u obrazovno-vaspitnom radu.

**II NAČELA RADA PEDAGOGA**

Načela rada su smjernice kojima se rukovodi pedagog prilikom planiranja, organizovanja i realizacije sopstvenog rada. Ona su jednako važna i ne mogu se rangirati.

***a) Načelo stručnosti i autonomije***

Obrazovno-vaspitna ustanova je dužna da obezbijedi da sve aktivnosti, koje u svom radu sprovodi pedagog, obavlja lice koje za to ima odgovarajuće obrazovanje, odnosno standardizovana znanja i vještine.

Pedagog ima profesionalnu slobodu kao i profesionalnu odgovornost.

Profesionalana autonomija podrazmjeva veću samostalnost pedagoga u kreiranju programa po kome će raditi. To zahtijeva temeljnu pripremu za planiranje rada i dobro poznavanje programa rada drugih učesnika u obrazovno-vaspitnom procesu. Profesionalna autonomija pedagoga u obrazovno-vaspitnoj ustanovi počiva na standardima stručne službe, poštovanju etike struke, stručnom usavršavanju i profesionalnom razvoju. Autonomija pedagoga u obrazovno-vaspitnoj ustanovi ogleda se u dosljednom štićenju interesa svoje struke.

***b) Načelo interdisciplinarnosti, profesionalne saradnje i timskog rada***

Pedagog u svom radu treba da koristi interdisciplinarna naučna znanja, što je kompatibilno i njegovoj saradnji sa kolegama u obrazovno-vaspitnoj ustanovi koji imaju različite profesionalne profile.

Pedagog treba da sarađuje sa stručnim licima iz drugih relevantnih eksternih institucija (Zavod za školstvo, Centar za stručno obrazovanje, Ministarstvo prosvjete, nauke i inovacija, Univerzitet, Centar za socijalni rad, Zavod za zapošljavanje...). Bitna je dobra profesionalna saradnja sa svojim kolegama iz drugih obrazovno-vaspitnih ustanova, radi unapređenja svog rada putem razmjene iskustava.

Pedagog u obrazovno-vaspitnoj ustanovi treba da obavlja radne zadatke koji su u skladu sa njegovim stručnim profilom:

* opšta školska i predškolska pedagogija,
* didaktika i metodika,
* vaspitni rad,
* porodična pedagogija,
* metodologija pedagogije,
* psihologija.

Timski rad je imperativ uspješnog rada pedagoga u obrazovno-vaspitnoj ustanovi. Kako bi se adekvatno odgovorilo na zadatke složenog obrazovno-vaspitnog procesa i potrebe svakog djeteta, koje treba da je u centru tog procesa pedagog mora biti spreman da radi u timu. Najbolji rezultati će se postići ukoliko rad pedagoga nije izolovan od rada svih učesnika u obrazovno-vaspitnom procesu, a naročito od rada psihologa, defektologa i logopeda, kao i roditelja.

***c) Načelo aktuelnosti***

Načelo aktuelnosti podrazumijeva da pedagog kontinuirano prati nova naučna saznanja, ukazuje na inovacije, uvodi ih u obrazovno-vaspitni proces i kao takav predstavlja uzor svojim kolegama. Pedagog permanentno radi na osavremenjivanju svog rada i prati rad svojih kolega u obrazovno-vaspitnoj ustanovi, ukazujući im na mogućnosti primjene novih znanja i vještina u praksi. Prati i aktuelna istraživanja relevantna za svoju praksu, motivisan je da i sam istražuje i kao takav na istraživanje podstiče i ostale učesnike u obrazovno-vaspitnom procesu. Pedagog učestvuje i u interdisciplinarnim istraživanjima i projektima.

***e) Načelo kontinuiranog profesionalnog usavršavanja***

Imperativ kvalitetnog rada pedagoga u obrazovno-vaspitnoj ustanovi jeste kontinuirani profesionalni razvoj. Spremnost i motivisanost pedagoga za kontinuirano profesionalno usavršavanje u velikoj mjeri utiče na cjelokupan profesionalni razvoj nastavnika. Ukoliko je pedagog osoba koja se na različite načine kontinuirano profesionalno usavršava, koja promoviše cjeloživotno učenje i aktivno učestvuje u profesionalnom razvoju u obrazovno-vaspitnoj ustanovi kao koordinator profesionalnog razvoja i sam je dobar uzor za kontinuirani profesionalni razvoj nastavnika.

Kontinuirani profesionalni razvoj pedagoga je nužan uslov da se osigura kvalitetan rad, kako bi svojim kompetencijama bio na usluzi u stručnoj pomoći djeci, mladima, roditeljima i nastavnicima. Veoma je važno da pedagog unapređuje i svoje ICT kompetencije.

U cilju kontinuiranog profesionalnog razvoja, pedagog održava članstvo i aktivno učestvuje u radu strukovnih udruženja pedagoga ili drugih stručnjaka za obrazovanje.

***f) Načelo evaluacije sopstvenog rada***

Pedagog redovno evaluira sopstveni rad. Putem procjene sopstvenog rada u svim područjima, pedagog kontinuirano procjenjuje svoj doprinos radu obrazovno-vaspitne ustanove. Osnova kvalitetne evaluacije svog rada jeste dobro poznavanje načina funkcionisanja obrazovno-vaspitne ustanove i specifičnosti karakterističnih za tu ustanovu.

Evaluaciju sopstvenog rada treba shvatiti kao aktivnost koja će pedagogu pomoći da na kritički način prilazi rezultatima svog rada i na osnovu analize istih pronalazi načine unapređenja svog rada i implementira ih u svoju praksu.

**III PODRUČJA RADA PEDAGOGA**

Zadatak rada školskog pedagoga jeste da svojim stručnim znanjem i savjetodavnim radom unapređuje obrazovno-vaspitni rad u školi i pruža stručnu pomoć učenicima, roditeljima i nastavnicima, po pitanjima koja su od značaja za obrazovanje i vaspitanje.

Pedagog obavlja aktivnosti koje se mogu odrediti kao preventivne, savjetodavno-instruktivne, analitičko-istraživačke i operativne, koristeći savremena sredstva, načine i modele rada.

**a) Planiranje, programiranje i organizacija obrazovno-vaspitnog rada**

Pedagog:

* učestvuje u koncipiranju polazne osnove godišnjeg plana i programa rada ustanove i izradi pojedinih planova i programa u okviru njega: programa rada pedagoga, plana profesionalnog razvoja na nivou ustanove, akcionog plana samoevaluacije, programa rada pojedinih timova, preventivnih programa, plana pedagoško-instruktivnog i savjetodavnog rada direktora i saradnika, programa saradnje sa porodicom, kao i dijela koji se odnosi na organizaciju obrazovno-vaspitnog rada.
* učestvuje u      Plan unapređivanja kvaliteta obrazovno-vaspitnog rada ustanove izradi Plan unapređivanja kvaliteta obrazovno-vaspitnog rada ustanove plana za unapređivanje kvaliteta obrazovno-vaspitnog rada ustanove (akcionog plana) na osnovu izvještaja o utvrđivanju kvaliteta obrazovno-vaspitnog rada nakon sprovedenog eksternog utvrđivanja kvaliteta obrazovno-vaspitnog rada u ustanovi Plan unapređivanja kvaliteta obrazovno-vaspitnog rada ustanove      Plan unapređivanja kvaliteta obrazovno-vaspitnog rada ustanove.
* pruža podršku nastavnicima u izradi planova rada (godišnji i /ili mjesečni planovi, tematski/projektni planovi) i neposrednih priprema za časove (redovna, dopunska, dodatna nastava).
* pruža pomoć vaspitačima u planiranju vaspitno-obrazovnog rada zasnovanog na kontinuiranom posmatranju i praćenju dječjih potreba, interesovanja i mogućnosti, kao i na dešavanjima u neposrednom društvenom i prirodnom okruženju.
* pruža pomoć nastavnicima u izradi planova rada stručnih aktiva, planova rada mentora sa nastavnicima pripravnicima, odjeljenskih zajednica i starješina i sl.
* kroz konsultativni rad, predavanja i sl. edukuje nastavnike o savremenim zahtjevima u planiranju nastave/učenja.
* inicira i učestvuje u inovativnim modalitetima planiranja nastave/učenja i drugih oblika obrazovno-vaspitnog rada (tematsko planiranje, planiranje timske nastave, planiranje međupredmetnih oblasti, projektne nastave/učenja i sl.).
* učestvuje u izradi IROP-a za djecu sa smetnjama i teškoćama u razvoju i individualnog tranzicionog plana za učenike/djecu sa teškoćama i smetnjama u razvoju.
* učestvuje u izradi plana i programa podrške učenicima na nivou ustanove (darovitim učenicima, učenicima koji postižu slabiji uspjeh i koji imaju poteškoće u učenju i ponašanju, profesionalne orijentacije i karijernog vođenja itd.), u saradnji sa ostalim stručnim saradnicima i nastavnicima.
* učestvuje u odabiru i koncipiranju specijalizovanih programa u predškolskoj ustanovi.
* podržava i pruža stručnu pomoć nastavnicima u izradi ličnih planova profesionalnog razvoja.
* učestvuje u formiranju vaspitnih grupa i odjeljenja u skladu sa pedagoškim standardima.
* učestvuje u planiranju nabavke stručne literature, nastavnih sredstava, didaktičkog materijala itd.
* učestvuje u izradi rasporeda pismenih i kontrolnih zadataka.
* učestvuje u pripremi i realizaciji kvizova, takmičenja i sl.
* učestvuje u izradi informativnih brošura, flajera, panoa, časopisa, monografija i sl.

**b) Unapređenje kvaliteta obrazovno-vaspitnog rada kroz pružanje stručne pomoći nastavnicima u procesu organizacije i realizacije nastave**

Pedagog:

* realizuje savjetodavni rad sa nastavnicima u smislu didaktičko-metodičkog koncipiranja nastave (izbor nastavnih metoda, oblika rada, oblika učenja i strategije podučavanja).
* savjetuje vaspitače/nastavnike u pogledu izbora i upotrebe raznovrsnih nastavnih sredstava, pomagala i didaktičkog materijala za igru i učenje.
* prati, inicira i podržava nastavnike u primjeni savremenih pedagoško-didaktičkih i metodičkih inovacija u oblasti nastave/učenja.
* podstiče nastavnike na saradničko učenje (razmatranje i razmjena iskustava, međusobno opserviranje časova i razmjena povratne informacije, primjena novih ideja itd.).
* ostvaruje savjetodavni rad sa vaspitačima/nastavnicima u procesu adaptacije djece na novo okruženje predškolske ustanove i adaptacije u prvom razredu.
* učestvuje u usklađivanju dnevnog ritma rada u predškolskoj ustanovi sa uzrasnim specifičnostima i potrebama djece i porodica i prati implementaciju.
* pruža pomoć vaspitačima prilikom estetskog i pedagoškog oblikovanja radnih soba, kao i ostalih prostora predškolske ustanove.
* savjetuje nastavnike sa ciljem uspostavljanja efikasnije komunikacije na času, rješavanja problema koji nastaju u odnosima nastavnik-učenik i sl.
* hospituje časove (redovna nastava i drugi oblici obrazovno-vaspitnog rada), analizira ih, daje nastavnicima konstruktivne povratne informacije o kvalitetu časova, kao i prijedloge za unapređenje.
* savjetuje nastavnike u vezi korišćenja različitih metoda i tehnika praćenja i ocjenjivanja učenika, izrade kriterijuma i instrumenata za objektivnu procjenu postignuća učenika (testovi znanja, nastavni listići i sl.) i njihovog usklađivanja sa razvojnim karakteristikama učenika i zahtjevima programa.
* pruža podršku nastavnicima u realizaciji obrazovno-vaspitnog rada sa darovitim učenicima, učenicima sa smetnjama i teškoćama u razvoju i učenicima iz osjetljivih socijalnih grupa.
* promoviše timski rad i podstiče nastavnike na realizaciju zajedničkih zadataka, kroz koordinaciju aktivnosti timova, komisija i stručnih aktiva.
* inicira i radi na unapređenju realizacije ciljeva profesionalne orijentacije i karijernog vođenja.
* pruža stručnu podršku nastavnicima u realizaciji oglednih i uglednih časova i promoviše primjere dobre prakse.
* upoznaje odjeljenske starješine sa pedagoškim karakteristikama novih učenika i pruža im pomoć u realizaciji preventivnih sadržaja, sadržaja iz oblasti profesionalne orijentacije, kao i u otkrivanju pedagoških uzroka poremećaja ponašanja pojedinih učenika ili grupa i preduzima odgovarajuće mjere.
* pruža podršku nastavnicima pripravnicima u realizaciji časova, pripremanju za polaganje stručnog ispita, učestvuje u radu komisije za polaganje stručnog ispita.
* koordinira i pruža pomoć nastavnicima u stručnom usavršavanju (organizacija učešća u programima stručnog usavršavanja, organizacija i realizacija interaktivnih radionica i predavanja o savremenim pristupima nastavi itd.).
* savjetuje nastavnike u pogledu primjene različitih tehnika i postupaka samoevaluacije.

**c) Podrška učenicima u cilju ostvarivanja njihovih optimalnih razvojnih mogućnosti i obrazovno-vaspitnih postignuća**

Pedagog:

* procjenjuje kognitivnu, emocionalnu i socijalnu zrelost djece za polazak u školu, ukoliko škola nema psihologa.
* upoznaje učenike sa radom pedagoga i uspostavlja sa njima odnos povjerenja.
* realizuje individualni i grupni savjetodavni i preventivni rad sa učenicima u cilju unapređenja kvaliteta učenja (navike učenja, racionalne metode i tehnike učenja, korišćenje literature i drugih izvora znanja itd.)
* učestvuje u pronalaženju načina identifikacije učenika sa posebnim obrazovnim potrebama, prati i predlaže mjere intervencije za njihovo napredovanje.
* učestvuje u pronalaženju načina identifikacije nadarenih učenika, prati i predlaže mjere intervencije za njihovo napredovanje.
* učestvuje u osmišljavanju, planiranju, organizaciji i realizaciji aktivnosti koje promovišu zdrave navike i stilove života, profesionalne/karijerne orijentacije.
* organizuje i realizuje individualna i grupna savjetovanja iz oblasti profesionalne orijentacije, odnosno karijernog savjetovanja učenika i pruža im potrebne informacije koje im mogu pomoći pri odabiru zanimanja i/ili nastavka školovanja.
* organizuje i realizuje individualna i grupna savjetovanja za učenike kojima je potrebna pomoć u učenju, planiranju radnog i slobodnog vremena.
* podstiče učenike na učešće u vannastavnim i slobodnim aktivnostima u školi.
* pomaže učenicima u rješavanju konflikata na konstruktivan način.
* savjetuje učenike i interveniše u kriznim situacijama.
* uključuje učenike u preventivne i druge programe u cilju njihovog sveukupnog razvoja (programi prevencije nasilja, prevencije bolesti zavisnosti, program razvoja socio-emocionalnih vještina, profesionalne orijentacije, reproduktivnog zdravlja).
* obavlja savjetodavno-vaspitni rad sa učenicima pridošlim iz drugih sredina (inostranstvo, izbjeglice...).
* savjetuje nastavnike u vezi boljeg razumijevanja uticaja sopstvenog ponašanja na razvoj ličnosti učenika.
* učestvuje u identifikaciji učenika koji imaju teškoće u savladavanju programa i učenika koji pokazuju neprihvatljive oblike ponašanja i učestvuje u organizaciji i realizaciji različitih oblika podrške tim učenicima.
* sarađuje sa nastavnicima koji su članovi tima za prevenciju nasilja, tima za inkluziju, tima za krizne situacije u cilju otklanjanja pedagoških uzroka rizičnih ponašanja.
* planira i realizuje radionice sa učenicima sa ciljem formiranja stavova i vrijednosti na teme: empatija, jednakost među polovima, interkulturna saradnja i sl.
* pruža podršku učenicima iz marginalizovanih grupa.

**d) Saradnja i pružanje stručne podrške roditeljima**

Pedagog:

* učestvuje u informisanju roditelja o radu obrazovno-vaspitne ustanove.
* kroz planirane aktivnosti - projekte uključuje roditelje sa ciljem podizanja svijesti i osnaživanja roditeljske uloge.
* upoznaje roditelje sa načinima i mogućnostima saradnje sa obrazovno-vaspitnom ustanovom.
* priprema edukativne sadržaje, organizuje tematska predavanja i realizuje radionice sa grupom roditelja ili na roditeljskim sastancima u skladu sa potrebama.
* učestvuje u uključivanju roditelja i njihovom angažovanju u značajnim aktivnostima - obilježavanje značajnih datuma, organizacija priredbi, posjeta školi, institucijama, gost na času …
* savjetuje (individualno ili grupno) roditelje učenika koji imaju poteškoće u učenju, probleme u ponašanju, kao i darovitih.
* učestvuje u upoznavanju roditelja sa važećim zakonima, konvencijama, protokolom o postupanju u slučajevima vršnjačkog nasilja.
* informiše i pruža savjetodavnu pomoć roditeljima u cilju podsticanja i usmjeravanja profesionalnog razvoja učenika, po potrebi ili na zahtjev roditelja.
* prikuplja podatake od roditelja o učenicima, značajne za upoznavanje i praćenje razvoja učenika.
* inicira, učestvuje ili organizuje sastanake i razgovore sa roditeljima, po potrebi.
* podstiče dobru komunikaciju, atmosferu povjerenja roditelja i nastavnika.
* učestvuje u radu Savjeta roditelja kroz različite forme – izvještaji, analize, rezultati istraživanja, preporuke, mjere, po potrebi.
* usklađuje sa roditeljima, odjeljenskim starješinama dosljednost u promovisanju pozitivnih stavova i vrijednosti, opšte kulture ponašanja kod učenika.

**e) Istraživanje, praćenje i procjenjivanje obrazovnog-vaspitnog rada**

Pedagog:

* samostalno ili u saradnji sa ostalim stručnim saradnicima i nastavnicima učestvuje u istraživanjima aktuelnih pitanja i/ili problema u ustanovi, kao i u istraživanjima koja organizuju druge ustanove i institucije.
* samostalno ili u saradnji sa drugima izrađuje preglede, izvještaje, priprema analize, podatke i sl. o radu škole za potrebe stručnih organa, školskog odbora, Ministarstva prosvjete, nauke i inovacija, Zavoda za školstvo itd.
* učestvuje u praćenju i procjenjivanju:
	+ organizacije obrazovno-vaspitnog rada ustanove, prije svega efikasnosti novih oraganizacionih oblika rada,
	+ realizacije obrazovno-vaspitnih ishoda i ishoda učenja pojedinih nastavnih predemeta i ciljeva u okviru područja učenja,
	+ primjene novih nastavnih planova i programa i efekata primjene novih metoda, oblika, sredstava rada, vaspitnih mjera itd.,
	+ postupaka ocjenjivanja,
	+ usklađenosti dnevnog ritma rada u predškolskoj ustanovi sa uzrasnim specifičnostima i potrebama djece i porodica,
	+ dječjih portfolija (primjene instrumenata i tehnika za praćenje razvoja djece, redovnog vođenje evidencije i sl.),
	+ postignuća učenika u nastavnom i vannastavnom radu (grafikoni postignuća učenika, ček liste i sl.),
	+ pedagoških činilaca neuspjeha u školskom radu u cjelini ili po pojedinim predmetima kod pojedinih učenika, grupa učenika ili na nivou odjeljenja,
	+ interesovanja učenika, moralnih stavova i vrijednosti, socijalnog ponašanja i prilagođavanja učenika i sl.,
	+ pripreme nastavnika za nastavu i vannastavne aktivnosti - planova rada, priprema za časove, kvaliteta nastavnih sredstava i didaktičkih materijala,
	+ časova redovne, dopunske i dodatne nastave, časova odjeljenske zajednice, oglednih i uglednih časova,
	+ stručnog usavršavanja nastavnika,
	+ saradnje sa roditeljima učenika,
	+ postupaka, tehnika i instrumenata za samoevaluaciju rada nastavnika u obrazovno-vaspitnom procesu.
* koristi različite postupke, tehnike i instrumente za procjenu i samoprocjenu kvaliteta različitiih planova i programa rada na nivou ustanove.
* kroz samoevaluaciju rada ustanove, učestvuje u praćenju i analizi ključnih oblasti samoevaluacije.

**f) Profesionalni razvoj nastavnika na nivou ustanove**

Pedagog:

* analizira svoj rad i pravi lični plan profesionalnog razvoja.
* vodi svoj profesionalni portfolio i podstiče nastavnike na vođenje istog.
* učestvuje u formiranju različitih timova u školi.
* koordinira timom za profesionalni razvoj.
* učestvuje u radu pojedinih timova u obrazovno-vaspitnoj ustanovi (tima za samoevaluaciju, tima za izradu IROP-a, tima za krizne situacije itd.).
* prati savremena kretanja u pedagoškoj teoriji i praksi i na temelju tih saznanja učestvuje na seminarima i drugim oblicima stručnog usavršavanja.
* priprema prezentacije i referate za učešće na različitim skupovima i konferencijama.
* pomaže nastavnicima da procijene svoj rad i postave ciljeve svog profesionalnog razvoja.
* podstiče i uključuje nastavnike u različite oblike stručnog usavršavanja i upućuje ih na aktuelne sadržaje iz stručne literature.
* pruža podršku nastavnicima pripravnicima u procesu uvođenja u rad.
* svojim primjerom i djelovanjem doprinosi stvaranju podsticajne klime za učenje i profesionalni razvoj nastavnika.

**g) Saradnja sa drugim obrazovno-vaspitnim ustanovama, nadležnim institucijama i organizacijama u zajednici**

Pedagog:

* inicira i ostvaruje saradnju sa relevantnim institucijama i ustanovama za brigu o djeci i porodicama.
* posreduje u zajedničkom djelovanju porodice i relevantne institucije na prevenciji i pružanja podrške učenicima i porodicama.
* ostvaruje saradnju sa obrazovnim institucijama različitih nivoa, zdravstvenim, socijalnim, naučnim, kulturnim, umjetničkim institucijama, NVO...
* sarađuje sa stručnjacima, pojedincima, udruženjima i institucijama van ustanove u realizaciji projekata, istraživanja, organizaciji stručnih skupova i sl.

**V USLOVI RADA PEDAGOGA**

Pedagog, zbog specifičnosti svog posla (razgovori, analize, pripreme...), treba da ima zasebnu prostoriju u kojoj može nesmetano da obavlja radne zadatke. Prostorija treba da bude prijatna, prostrana, osvijetljena i opremljena (laptop i propratna ICT oprema, neophodna za realizaciju prezentacija, predavanja, radionica, štampanje materijala za rad i sl.). Neophodno je da u prostoriji postoji poseban, obezbijeđen dio za čuvanje dokumentacije i povjerljivih podataka o djeci, porodicama, radu sa nastavnicima, izvještaja relevantnih institucija itd. Pristup ovim podacima mora biti ograničen.

**LITERATURA**

* Damjanović, R. (2013). *Rad školskog pedagoga*. Podgorica: Zavod za udžbenike i nastavna sredstva.
* Ilić, M., Nikolić, R. (2006). *Školska pedagogija.* Užice: Učiteljski fakultet.
* Jurić, V. (2004). *Metodika rada školskog pedagoga.* Zagreb: Školska knjiga.
* *Metodologija za obezbjeđivanje i unapređivanje kvaliteta obrazovno-vaspitnog rada u predškolskoj ustanovi, školi, obrazovnom centru, resursnom centru, kod organizatora za obrazovanje odraslih i u domu učenika*. (2021). Podgorica: Ministarstvo prosvjete, nauke, kulture i sporta.
* Orlovic-Potkonjak, M., Potkonjak, N. (1981). *Pedagogija I i II.* Beograd: Zavod za udžbenike i nastavna sredstva.
* *Pravilnik o programu svih oblika rada stručnih saradnika.* Službeni glasnik RS-Prosvetni glasnik, br. 5/2012 od 19.06.2012. godine
* Program rada stručnih službi u školskim i predškolskim ustanovama (pedagog, psiholog, logoped i defektolog). (2008). Podgorica: Zavod za školstvo Crne Gore.
* *Standardi kompetencija za nastavnike i direktore u vaspitno-obrazovnim ustanovama*. (2016). Podgorica: Zavod za školstvo Crne Gore
* Trnavac, N. (1996). *Pedagog u školi, prilog metodici rada školskog pedagoga.* Beograd: Učiteljski fakultet.
* Trnavac, N., Potkonjak, N. (2001). *Instrumenti za rad školskog pedagoga*. Beograd: Filozofski fakultet.
* Vilotijević, M. (1992). *Vrednovanje pedagoškog rada škole.* Beograd: Naučna knjiga.

**Napomena:** U programu pod pojmom nastava podrazumijeva se pojam obrazovno-vaspitni rad, obrazovno-vaspitni rad/vaspitno-obrazovni rad, škola/predškolska ustanova/dom učenika, nastavnik/vaspitač, čas/aktivnost, učenik/dijete, roditelj/staratelj, PRNŠ/PRNV, odjeljenje/vaspitna grupa, Nastavničko vijeće/Stručno vijeće...